stanford-oval/wikipedia huggingface dataset:
สืบ นาคะเสถียร

| สืบ นาคะเสถียร |
| --- | --- |
ประติมากรรมหุ่นขี้ผึ้งของสืบ นาคะเสถียร ที่อุทยานการเรียนรู้ "ณ สัทธา อุทยานไทย" จังหวัดราชบุรี
เกิด: สืบยศ นาคะเสถียร 31 ธันวาคม พ.ศ. 2492 อำเภอเมืองปราจีนบุรี จังหวัดปราจีนบุรี ประเทศไทย
เสียชีวิต: 1 กันยายน พ.ศ. 2533 (40 ปี) เขตรักษาพันธุ์สัตว์ป่าห้วยขาแข้ง อำเภอลานสัก จังหวัดอุทัยธานี ประเทศไทย
สาเหตุเสียชีวิต: อัตวินิบาตกรรมด้วยอาวุธปืน
อนุสรณ์สถาน: อนุสรณ์สถานสืบ นาคะเสถียร เขตรักษาพันธุ์สัตว์ป่าห้วยขาแข้ง
สัญชาติ: ไทย
ชื่ออื่น: แดง
การศึกษา: โรงเรียนเซนต์หลุยส์ ฉะเชิงเทรา
ศิษย์เก่า: มหาวิทยาลัยเกษตรศาสตร์   มหาวิทยาลัยลอนดอน   มหาวิทยาลัยเคมบริดจ์
อาชีพ: นักอนุรักษ์ นักวิชาการทรัพยากรธรรมชาติ
มีชื่อเสียงจาก: การประท้วงต่อรัฐในเรื่องการอนุรักษ์ธรรมชาติด้วยการฆ่าตัวตาย
คู่สมรส: นิสา นาคะเสถียร
บุตร: ชินรัตน์ นาคะเสถียร
บิดามารดา: สลับ นาคะเสถียร (บิดา) บุญเยี่ยม นาคะเสถียร (มารดา)
สืบ นาคะเสถียร (31 ธันวาคม พ.ศ. 2492 – 1 กันยายน พ.ศ. 2533) เป็นนักอนุรักษ์และนักวิชาการด้านทรัพยากรธรรมชาติชาวไทย มีชื่อเสียงจากการพยายามปกป้องแก่งเชี่ยวหลานและเขตรักษาพันธุ์สัตว์ป่าทุ่งใหญ่-ห้วยขาแข้ง และจบชีวิตลงเพื่อเรียกร้องให้สังคมเห็นความสำคัญของการอนุรักษ์ทรัพยากรธรรมชาติ
ประวัติ

สืบมีชื่อเดิมว่า "สืบยศ" มีชื่อเล่นว่า "แดง" เกิดที่ตำบลท่างาม  อำเภอเมืองปราจีนบุรี จังหวัดปราจีนบุรี  เป็นบุตรของนายสลับ นาคะเสถียร อดีตผู้ว่าราชการจังหวัดปราจีนบุรี และอดีตสมาชิกสภาผู้แทนราษฎรจังหวัดปราจีนบุรี กับนางบุญเยี่ยม นาคะเสถียร มีพี่น้องทั้งหมดสามคน ตนเองเป็นคนโต ได้แก่ กอบกิจ นาคะเสถียร เป็นน้องชายคนกลาง และกัลยา รักษาสิริกุล เป็นน้องสาวคนสุดท้อง สืบ สมรสกับนิสา นาคะเสถียร มีบุตรสาวหนึ่งคน คือ ชินรัตน์ นาคะเสถียร
สืบ มีบุคลิกเอกลักษณ์อุดมการณ์คล้ายคลึงเหมือน จิตร ภูมิศักดิ์ นักคิดนักเขียน
การศึกษาและการงาน

สืบศึกษาระดับประถมตอนต้นที่โรงเรียนประจำจังหวัดปราจีนบุรี มีผลการเรียนดีมาตลอด เมื่อว่างเรียนก็ช่วยเหลือครอบครัวทำไร่ไถนา และยกเสริมแนวคันนาเองเพื่อไม่ให้มีข้อพิพาทกับเพื่อนบ้าน เมื่อจบประถมศึกษาปีที่ 4 ได้เรียนต่อที่โรงเรียนเซนต์หลุยส์ จังหวัดฉะเชิงเทรา ครั้นจบมัธยมศึกษาปีที่ 5 เมื่อปี พ.ศ. 2511 ได้เข้าศึกษาระดับปริญญาตรีที่คณะวนศาสตร์ มหาวิทยาลัยเกษตรศาสตร์ จนสำเร็จการศึกษาเมื่อปี พ.ศ. 2514 หลังจากสำเร็จการศึกษาได้เข้าทำงานที่การเคหะแห่งชาติ จนถึงปี พ.ศ. 2517 และได้ศึกษาต่อระดับปริญญาโทในสาขาวิชาวนวัฒนวิทยา คณะวนศาสตร์ มหาวิทยาลัยเกษตรศาสตร์ จนสำเร็จการศึกษาในปี พ.ศ. 2518
เมื่อสำเร็จปริญญาโท สืบเข้ารับราชการเป็นพนักงานป่าไม้ตรี  กองอนุรักษ์สัตว์ป่า กรมป่าไม้ ขณะนั้นกองอนุรักษ์สัตว์ป่าเพิ่งก่อตั้งขึ้น และสืบเลือกหน่วยงานนี้เพราะต้องการทำงานเกี่ยวกับสัตว์ป่า งานแรกของสืบคือ การประจำอยู่ที่เขตรักษาพันธุ์สัตว์ป่าเขาเขียว-เขาชมภู่ จังหวัดชลบุรี ณ ที่นั้น สืบได้ทราบว่ามีผู้ทรงอิทธิพลบุกรุกทำลายป่าเป็นจำนวนมาก
ต่อมาปี พ.ศ. 2522 สืบได้รับทุนการศึกษาจากบริติชเคาน์ซิล จึงศึกษาระดับปริญญาโทอีกที่สาขาอนุรักษวิทยา มหาวิทยาลัยลอนดอน ประเทศอังกฤษ และสำเร็จการศึกษาเมื่อปี พ.ศ. 2524 แล้วกลับมารับตำแหน่งหัวหน้าเขตห้ามล่าสัตว์ป่าบางพระ มีส่วนร่วมฝึกอบรมพนักงานพิทักษ์ป่าหลายรุ่น ครั้นปี พ.ศ. 2526 สืบขอย้ายไปเป็นนักวิชาการประจำกองอนุรักษ์สัตว์ป่า เพื่อทำหน้าที่วิจัยสัตว์ป่าเพียงอย่างเดียว
ในระยะนี้ สืบได้ทำงานทางวิชาการอันเป็นที่รักของเขาอย่างเต็มที่ จึงผูกพันกับสัตว์และป่า งานวิจัยเริ่มแรกว่าด้วยจำนวน ชนิด พฤติกรรม และการทำรังของนก สืบยังริเริ่มใช้เครื่องมือสมัยใหม่บันทึกการวิจัย เช่น กล้องวีดิทัศน์ กล้องถ่ายภาพ และการสเก็ตซ์ภาพ ข้อมูลของสืบกลายเป็นผลงานวิจัยสัตว์ป่าชิ้นสำคัญชิ้นหนึ่งในภายหลัง เช่น สไลด์ภาพสัตว์ป่าหายาก กับทั้งวีดิทัศน์ความเป็นอยู่ของสัตว์ป่าและการทำลายป่าในประเทศไทย ที่สืบผลิตขึ้นเองทั้งสิ้น
การศึกษาและการงาน > การทำงานที่แก่งเชี่ยวหลาน

สืบได้เป็นหัวหน้าโครงการอพยพสัตว์ป่าในพื้นที่มากกว่าหนึ่งแสนไร่ แต่มีงบประมาณเริ่มต้นเพียงแปดแสนบาท ไม่มีการอนุมัติอุปกรณ์ช่วยชีวิตสัตว์ป่า แต่สืบมิได้ย่อท้อคงพยายามทำงานและศึกษาข้อมูลทั้งทางหนังสือและพรานท้องถิ่น
ในปี พ.ศ. 2528 สืบได้ติดตามนักวิจัยชาวต่างชาติซึ่งได้รับทุนจากนิตยสาร เนชั่นแนล จีโอกราฟิก พร้อมด้วยอาจารย์มหาวิทยาลัยเกษตรศาสตร์ เข้าไปสำรวจกวางผา สัตว์ใกล้สูญพันธุ์ ในดอยม่อนจอง จังหวัดเชียงใหม่ เวลานั้นชาวบ้านจุดไฟล่าสัตว์จนเกิดไฟป่า คณะของสืบหนีไฟป่าเป็นโกลาหล และคำนึง ณ สงขลา เจ้าหน้าที่พิทักษ์ป่า ตกหน้าผาถึงแก่ความตาย
ในปี พ.ศ. 2529 สืบได้เป็นหัวหน้าโครงการอพยพสัตว์ป่าตกค้างในพื้นที่อ่างเก็บน้ำ เขื่อนรัชชประภา (เขื่อนเชี่ยวหลาน) บริเวณแก่งเชี่ยวหลาน จังหวัดสุราษฎร์ธานี สืบได้ช่วยอพยพสัตว์ป่าที่ตกค้างอยู่ในแก่งเพราะปัญหาการสร้างเขื่อนจนเกิดน้ำท่วม ช่วยเหลือสัตว์ได้ 1,364 ตัว ส่วนมากที่เหลือถึงแก่ความตาย สืบจึงเข้าใจว่า งานวิชาการเพียงอย่างเดียวไม่อาจช่วยพิทักษ์ป่าซึ่งเป็นปัญหาระดับชาติได้ ในภายหลังจึงได้ร่วมกิจกรรมหลายอย่าง เช่น คัดค้านรัฐบาลในการที่จะสร้างเขื่อนน้ำโจน ในบริเวณทุ่งใหญ่นเรศวร จังหวัดกาญจนบุรี สืบยังได้รายงานผลการอพยพสัตว์ต่อสาธารณชนเพื่อกระตุ้นให้สังคมตระหนักภัยป่า โดยยืนยันว่าการสร้างเขื่อนมีโทษมากกว่าคุณ เป็นการทำลายทรัพยากรธรรมชาติชนิดที่ชดเชยภายหลังมิได้ แต่ความพยายามของสืบนั้นไร้ผล จนกระทั่งนักอนุรักษ์ได้รวมกลุ่มสนับสนุนสืบ โครงการสร้างเขื่อนน้ำโจนจึงระงับไป
ระหว่างนั้น สืบได้เป็นหัวหน้าเขตรักษาพันธุ์สัตว์ป่าคลองแสง จังหวัดสุราษฏร์ธานีอีกตำแหน่ง และปี พ.ศ. 2530 ได้ปฏิบัติงานในโครงการศึกษาผลกระทบสภาพแวดล้อมเพื่อพัฒนาพื้นที่ป่าพรุโต๊ะแดงในจังหวัดนราธิวาสด้ว
การศึกษาและการงาน > การทำงานที่ห้วยขาแข้ง

ในปี พ.ศ. 2531 สืบกลับเข้ารับราชการที่กองอนุรักษ์สัตว์ป่า และพยายามเสนอให้เขตรักษาพันธุ์สัตว์ป่าทุ่งใหญ่-ห้วยขาแข้งเป็นแหล่งมรดกโลกเพื่อเป็นหลักประกันว่าเขตรักษาพันธุ์สัตว์ป่าดังกล่าวจะได้รับการพิทักษ์รักษาถาวร
ปลายปี พ.ศ. 2532 สืบได้รับทุนศึกษาปริญญาเอกที่มหาวิทยาลัยเคมบริดจ์ ประเทศอังกฤษ และได้เป็นหัวหน้าเขตรักษาพันธุ์สัตว์ป่าทุ่งใหญ่-ห้วยขาแข้งด้วย ครั้นปี พ.ศ. 2533 สืบจึงตั้งกองทุนเพื่อรักษาป่าห้วยขาแข้งและทุ่งใหญ่นเรศวร และได้ดำเนินกิจกรรมหลายประการเพื่ออนุรักษ์ทรัพยากรธรรมชาติและอพยพสัตว์ป่าที่ยังตกค้างอยู่ในแก่งเชี่ยวหลาน
ความพยายามของสืบนั้นประสบผลสำเร็จน้อย เพราะผู้ใหญ่ในบ้านเมืองไม่ให้ความสนใจ ชาวบ้านท้องถิ่นก็สนใจปากท้องมากกว่า จึงรับจ้างผู้มีอิทธิพลเข้ารุกรานป่าเสมอมา สืบเสนอให้สร้างแนวป่ากันชนเพื่อกันชาวบ้านออกนอกแนวกันชน และพัฒนาพื้นที่ในแนวกันชนให้เป็นป่าชุมชนที่ชาวบ้านใช้ประโยชน์ได้ แต่ก็ไม่ได้รับความสนใจเช่นกัน
ผลงานวิชาการของสืบ

สืบได้ผลิตงานวิจัยเกี่ยวกับสัตว์ป่ามากมาย โดยเฉพาะด้านสำรวจนก กวางผา เลียงผา และนิเวศวิทยาที่ห้วยขาแข้งและทุ่งใหญ่นเรศวร ทั้งยังได้เป็นอาจารย์พิเศษ ประจำภาคชีววิทยา มหาวิทยาลัยเกษตรศาสตร์ด้วย
ผลงานวิจัยของเขา เป็นต้นว่า
การทำรังวางไข่ของนกบางชนิดที่ อ่างเก็บน้ำบางพระ จังหวัดชลบุรี สัมมนาสัตว์ป่าเมืองไทย พ.ศ. 2524
รายงานการสำรวจนก บริเวณอ่างเก็บน้ำบางพระ จังหวัดชลบุรี สัมมนาสัตว์ป่าเมืองไทย พ.ศ. 2526
รายงานผลการวิจัย วางแผนขั้นรายละเอียดสำหรับ ฟื้นฟูสภาพป่าไม้และการจัดการป่าไม้บริเวณพื้นที่ป่าต้นน้ำคลองแสง โครงการเขื่อนเชี่ยวหลาน จังหวัดสุราษฎร์ธานี พ.ศ. 2527
การศึกษานิเวศวิทยาของสัตว์ป่า ในบริเวณโครงการ ศูนย์ศึกษาเพื่อการพัฒนาภูพาน ตามพระราชดำริ พ.ศ. 2528
นิเวศวิทยาป่าไม้และสัตว์ป่า ในเขตรักษาพันธุ์สัตว์ป่า ทุ่งใหญ่นเรศวรและ เขตรักษาพันธุ์สัตว์ป่า ห้วยขาแข้ง พ.ศ. 2529
รายงานผลการจับเนื้อทราย ที่เกาะกระดาด พ.ศ. 2529
เลียงผาที่พบในประเทศไทย การกระจายถิ่นที่อยู่อาศัย และพฤติกรรมบางประการ พ.ศ. 2529
สำรวจถิ่นที่อยู่อาศัยของเก้งหม้อ
นิเวศวิทยาป่าไม้และสัตว์ป่า ในเขตรักษาพันธุ์สัตว์ป่าทุ่งใหญ่นเรศวร จังหวัดกาญจนบุรี และ จังหวัดตาก และเขตรักษาพันธุ์สัตว์ป่าห้วยขาแข้ง จังหวัดอุทัยธานี และ จังหวัดตาก กุมภาพันธ์ พ.ศ. 2530 โดย สืบ นาคะเสถียร, นริศ ภูมิภาคพันธุ์, ศักดิ์สิทธิ์ ซิ้มเจริญ
การสำรวจเบื้องต้นเกี่ยวกับ สัตว์ป่าในพรุโต๊ะแดง จังหวัดนราธิวาส
การอพยพสัตว์ป่า ในอ่างเก็บน้ำรัชชประภา สัมมนาสัตว์ป่า พ.ศ. 2532
วิเคราะห์ความเหมาะสม จากรายงานและแผนการ แก้ไขผลกระทบด้านทรัพยากร ป่าไม้และสัตว์ป่า
โครงการโรงไฟฟ้าพลังน้ำ แควใหญ่ตอนบน
รายงานการประเมินผลงาน ช่วยเหลือสัตว์ป่าตกค้าง ในพื้นที่อ่างเก็บน้ำ เขื่อนรัชชประภา (เขื่อนเชี่ยวหลาน) จังหวัดสุราษฏร์ธานี
การเสียชีวิต

ด้วยความที่ต้องรับแรงกดดันหลาย ๆ ด้าน และเพื่อเป็นการเรียกร้องต่อหน่วยงานภาครัฐให้ใส่ใจต่อการอนุรักษ์ธรรมชาติอย่างแท้จริง สืบจึงตัดสินใจประท้วงด้วยการฆ่าตัวตายด้วยอาวุธปืนในบ้านพักของสืบที่ห้วยขาแข้ง
วันที่ 31 สิงหาคม พ.ศ. 2533  สืบยังคงปฏิบัติงานตามปกติ และได้เตรียมจัดการทรัพย์สินที่หยิบยืมและทรัพย์สินส่วนตัว และอุทิศเครื่องมือเครื่องใช้ในการศึกษาวิจัยด้านสัตว์ป่าให้แก่สถานีวิจัยสัตว์ป่าเขานางรำ สั่งให้ตั้งศาลเคารพดวงวิญญาณเจ้าหน้าที่ที่เสียชีวิตในการรักษาป่าห้วยขาแข้ง ในช่วงหัวค่ำของสืบยังคงปฏิบัติตัวพูดคุยกับเจ้าหน้าที่ตามปกติดั่งเช่นเคยทำ ครั้นช่วงดึกสืบขอลากลับไปบ้านพัก โดยกลับไปเตรียมจัดการทรัพย์สินที่เหลือและได้เขียนจดหมายหกฉบับ มีเนื้อหาสั้น ๆ ชี้แจงการฆ่าตัวตาย  จนกระทั่งเช้ามืดวันที่ 1 กันยายน พ.ศ. 2533 มีเสียงปืนดังขึ้นจากบ้านพักของสืบหนึ่งนัด จนกระทั่งช่วงก่อนเที่ยงของวันจึงได้มีเจ้าหน้าที่ของกรมฯ เข้าไปดู ซึ่งก่อนหน้าเข้าใจว่าสืบไม่สบาย และเมื่อเข้าไปพบร่างของสืบนอนตะแคงข้างห่มผ้าเรียบร้อย พอเข้าไปใกล้จึงได้เห็นอาวุธปืนตกอยู่ข้าง ๆ และเห็นบาดแผลที่ศีรษะด้านขวา สืบได้เตรียมตัวพร้อมและจบชีวิตลงอย่างสงบ
สองสัปดาห์ต่อมา ข้าราชการชั้นผู้ใหญ่จึงประชุมกำหนดมาตรการป้องกันการบุกรุกป่าห้วยขาแข้ง ทั้งที่ก่อนหน้านี้ สืบได้พยายามขอให้ประชุมมาแล้วหลายครั้ง จึงมีผู้กล่าวว่า ถ้าไม่มีเสียงปืนในวันนั้น ก็ไม่มีการประชุมดังกล่าว
เกียรติยศ > วันสำคัญ

มีการจัดวันที่สืบเสียชีวิต วันที่ 1 กันยายน ของทุกปี เป็นวันสืบนาคะเสถียร ขึ้น
เกียรติยศ > วัฒนธรรมสมัยนิยม

หงา คาราวาน ได้แต่งเพลงชื่อ "สืบ นาคะเสถียร" เพื่อเป็นอนุสรณ์แก่สืบ
แอ๊ด คาราบาว ได้แต่งเพลงชื่อ "สืบทอดเจตนา" เพื่อเป็นอนุสรณ์แก่สืบเมื่อปี พ.ศ. 2533 ในอัลบั้ม "โนพลอมแพลม"
สถานีโทรทัศน์ไทยพีบีเอส ได้จัดทำสารคดีชื่อ "แสงไฟไม่เคยดับ" เพื่อเป็นการรำลึกถึงสืบ ออกอากาศทางช่องเดียวกันในช่วงเดือนสิงหาคมปี พ.ศ. 2556
ภาคภูมิ วงศ์ภูมิ นำมาสร้างเป็นภาพยนตร์สั้นเรื่อง "ฝนตกที่ห้วยขาแข้ง" เป็นภาพยนตร์ในโครงการคีตราชนิพนธ์ บทเพลงในดวงใจราษฎร์ เมื่อปี พ.ศ. 2558 โดยผู้รับบทสืบ นาคะเสถียร คือ นพชัย ชัยนาม
ช่อง 9 เอ็มคอตเอชดี ได้จัดทำในรายการ ข่าวดังข้ามเวลา ตอน ตายเพื่อตื่น สืบ นาคะเสถียร ออนแอร์วันอาทิตย์ที่ 16 ธันวาคม พ.ศ. 2561
ไททศมิตร (TaitosmitH) ได้แต่งเพลงชื่อ "หัวหน้าสืบ" เพื่อเป็นอนุสรณ์แก่สืบเมื่อปี พ.ศ. 2563
เกียรติยศ > สิ่งมีชีวิตที่ได้รับการตั้งชื่อเพื่อเป็นเกียรติ

ปลาค้างคาวนาคะเสถียร (Oreoglanis nakasathiani Vidthayanon, Saenjundaeng & Ng, 2009)
แหล่งข้อมูลอื่น

เว็บไซต์มูลนิธิสืบ นาคะเสถียร
อนุสาวรีย์สืบ นาคะเสถียร ที่เขตรักษาพันธุ์สัตว์ป่าทุ่งใหญ่-ห้วยขาแข้งในปัจจุบัน
จดหมายลาตายของสืบ นาคะเสถียร
บ้านพักของสืบในห้วยขาแข้งสถานที่ที่เขาเลือกที่จบชีวิตลง
วัน แบงค็อก

| --- | --- |

ภาพรวมโครงการวัน แบงค็อก จากแยกวิทยุ  เมื่อเดือนตุลาคม 2567
th
โครงการ
เริ่มสร้าง: 8 มีนาคม พ.ศ. 2561
แล้วเสร็จ: พ.ศ. 2570
เปิดใช้งาน: 18 มีนาคม พ.ศ. 2567 (ไม่เป็นทางการ; อาคารสำนักงาน 4 และพาเหรดบางส่วน) 25 ตุลาคม พ.ศ. 2567 (พิธีเปิด; อาคารสำนักงาน 3 และ 5, พาเหรด, เดอะสตอรีส์, เดอะ ฟอรัม และสวนสาธารณะ) 4 ธันวาคม พ.ศ. 2567 (โรงแรมเดอะริทส์-คาร์ลตัน) 13 มกราคม พ.ศ. 2568 (เดอะ ไวร์เลส เฮาส์) พ.ศ. 2568 (โพสต์ 1928 และโรงแรมแอนดาซ) พ.ศ. 2569 (อาคารสำนักงาน 2 และโรงแรมเฟรเซอร์ สวีทส์) พ.ศ. 2570 (ทั้งโครงการ)
ค่าก่อสร้าง: 120,000 ล้านบาท
สถานะ: เปิดใช้งานบางส่วน
พื้นที่: 108 ไร่
ผู้พัฒนาโครงการ: บริษัท วัน แบงค็อก จำกัด โดย บริษัท ทีซีซี แอสเซ็ทส์ (ประเทศไทย) จำกัด  บริษัท เฟรเซอร์ส พร็อพเพอร์ตี้ โฮลดิ้งส์ (ประเทศไทย) จำกัด 
สถาปนิก: สคิดมอร์, โอวิงส์ แอนด์ เมอร์ริลล์ สถาปนิก 49 แปลน แอสโซซิเอทส์
เจ้าของ: สำนักงานทรัพย์สินพระมหากษัตริย์
เว็บไซต์: onebangkok.com
ลักษณะทางกายภาพ
อาคารหลัก: วัน แบงค็อก ทาวเวอร์
พื้นที่สาธารณะ: วัน แบงค็อก พาร์ค พาเหรด พาร์ค ไวร์เลส พาร์ค
การจัดสรรพื้นที่: อาคารสำนักงาน โรงแรม อาคารชุดเพื่อการพักอาศัย พื้นที่ค้าปลีก
ถนน: ถนนพระรามที่ 4 ถนนวิทยุ
ขนส่งมวลชน:  ลุมพินี
สิ่งอำนวยความสะดวก: ลานจอดรถใต้ดิน 12,000 คัน
ที่ตั้ง

พิกัด:  13°43′38″N 100°32′50″E﻿ / ﻿13.7272°N 100.5473°E﻿ / 13.7272; 100.5473
ประเทศ:  ไทย
จังหวัด: กรุงเทพมหานคร
เขต: ปทุมวัน
แขวง: ลุมพินี
ที่อยู่: กลุ่มอาคาร R1 1877 ถนนพระรามที่ 4 กลุ่มอาคาร R2 195 ถนนวิทยุ กลุ่มอาคาร R3 189 ถนนวิทยุ
 
วัน แบงค็อก (อังกฤษ: One Bangkok) เป็นโครงการพัฒนาพื้นที่เชิงพาณิชยกรรมแบบผสมใจกลางกรุงเทพมหานคร บนที่ดินขนาดใหญ่จำนวน 108 ไร่ของสำนักงานทรัพย์สินพระมหากษัตริย์ บริเวณหัวมุมด้านตะวันออกเฉียงเหนือของแยกวิทยุ จุดตัดระหว่างถนนวิทยุและถนนพระรามที่ 4 ติดกับสวนลุมพินีทางด้านตะวันออกเฉียงใต้ ในพื้นที่แขวงลุมพินี เขตปทุมวัน โครงการประกอบด้วยศูนย์การค้า 3 แห่ง อาคารสำนักงาน 5 แห่ง, โรงแรม 5 แห่ง, อาคารชุดเพื่อการพักอาศัย 3 แห่ง, ศูนย์ประชุม, พิพิธภัณฑ์ และสวนสาธารณะ พัฒนาและบริหารโดยบริษัท วัน แบงค็อก จำกัด กิจการร่วมทุนระหว่างบริษัท ทีซีซี แอสเซ็ทส์ (ประเทศไทย) จำกัด และบริษัท เฟรเซอร์ส พร็อพเพอร์ตี้ โฮลดิ้งส์ (ประเทศไทย) จำกัด เป็นส่วนหนึ่งของโครงการพัฒนาย่านพระรามที่ 4 ของกลุ่มทีซีซี
ภายหลังจากชนะการประมูลที่ดินผืนนี้จากสำนักงานทรัพย์สินพระมหากษัตริย์ ผู้พัฒนาโครงการจากกลุ่มทีซีซีได้ทำสัญญาเช่าที่ดินเมื่อวันที่ 21 สิงหาคม พ.ศ. 2557 จากนั้นได้นำพื้นที่ดังกล่าวมาใช้เป็นลานกิจกรรมขนาดใหญ่ชั่วคราว ในชื่อ ลุมพินีสแควร์ ในช่วงปี พ.ศ. 2558–2559 ก่อนเปิดตัวโครงการเมื่อวันที่ 3 เมษายน พ.ศ. 2560 และเริ่มการก่อสร้างเมื่อวันที่ 8 มีนาคม พ.ศ. 2561 ต่อมาจึงเริ่มเปิดอย่างไม่เป็นทางการในบางส่วนของระยะแรกเมื่อวันที่ 18 มีนาคม พ.ศ. 2567 และมีพิธีเปิดโครงการระยะแรกเมื่อวันที่ 25 ตุลาคม พ.ศ. 2567 โดยมีกำหนดแล้วเสร็จสมบูรณ์ทั้งโครงการในปี พ.ศ. 2570
ประวัติ > ความเป็นมาและการประมูลพื้นที่

พื้นที่โครงการวัน แบงค็อก อยู่ภายใต้กรรมสิทธิ์ของสำนักงานทรัพย์สินพระมหากษัตริย์ เดิมเป็นที่ตั้งของสถานีวิทยุศาลาแดง, โรงเรียนเตรียมทหาร, สนามมวยเวทีลุมพินี และสวนลุมไนท์บาซาร์ โดยสำนักงานทรัพย์สินพระมหากษัตริย์ได้นำพื้นที่บริเวณนี้มาประมูลทั้งสิ้น 2 ครั้ง ดังนี้
ประวัติ > ความเป็นมาและการประมูลพื้นที่ > การประมูลครั้งที่ 1

สำนักงานทรัพย์สินพระมหากษัตริย์จัดการประมูลพื้นที่บริเวณนี้เป็นครั้งแรกเมื่อปี พ.ศ. 2547 โดยเปิดให้บริษัทเอกชนเสนอแผนการพัฒนาโครงการ ซึ่งมีผู้ผ่านการคัดเลือกทั้งหมด 8 ราย อาทิ บริษัท เซ็นทรัลพัฒนา จำกัด (มหาชน), บริษัท แสนสิริ จำกัด (มหาชน) และ กลุ่มทีซีซี เป็นต้น โดยในครั้งแรกนี้ เซ็นทรัลพัฒนาเป็นผู้ชนะการประมูล
อย่างไรก็ตาม เซ็นทรัลพัฒนาไม่สามารถเข้าไปพัฒนาพื้นที่ได้ทันที เนื่องจากติดปัญหาการย้ายออกจากพื้นที่ของ บริษัท พี.คอน. ดีเวลลอปเม้นท์ (ไทย) จำกัด ซึ่งเป็นผู้พัฒนาโครงการสวนลุมไนท์บาซาร์ จนต้องมีการฟ้องร้อง และศาลมีคำสั่งให้ออกจากพื้นที่ อย่างไรก็ตาม หลังจากระยะเวลาผ่านมา 8 ปี เซ็นทรัลพัฒนาก็ยังคงไม่สามารถเข้าไปพัฒนาพื้นที่ดังกล่าวได้ สำนักงานทรัพย์สินพระมหากษัตริย์จึงยกเลิกสัญญากับเซ็นทรัลพัฒนา เพื่อนำที่ดินดังกล่าวออกมาประมูลใหม่
ประวัติ > ความเป็นมาและการประมูลพื้นที่ > การประมูลครั้งที่ 2

การประมูลครั้งที่สองนี้ สำนักงานทรัพย์สินพระมหากษัตริย์ได้มอบหมายให้บริษัท ทุนลดาวัลย์ จำกัด จัดการประมูลขึ้นในปี พ.ศ. 2556 โดยกำหนดขอบเขตของโครงการเป็นโครงการพัฒนาพื้นที่เชิงพาณิชยกรรมแบบผสม ประกอบด้วย ที่อยู่อาศัย โรงแรม ศูนย์การค้า สำนักงาน ศูนย์การศึกษา และศูนย์วัฒนธรรม ซึ่งมีผู้ผ่านเข้ารอบ 18 ทีม ก่อนจะมีผู้ผ่านการพิจารณา 4 บริษัท ได้แก่ บริษัท ยูนิเวนเจอร์ จำกัด (มหาชน) ในเครือกลุ่มทีซีซี, เซ็นทรัลพัฒนา ผู้ชนะการประมูลเดิม, บริษัท สหพัฒนาอินเตอร์โฮลดิ้ง จำกัด (มหาชน) (เจ้าของบริษัท สหพัฒนพิบูล จำกัด (มหาชน)) และกลุ่มบริษัท ไมเนอร์ อินเตอร์เนชั่นแนล จำกัด (มหาชน)
อย่างไรก็ตาม การประกาศรายชื่อผู้ชนะการประมูลล่าช้ากว่ากำหนด เนื่องจากติดข้อบัญญัติของกรุงเทพมหานคร เรื่อง กำหนดบริเวณห้ามก่อสร้าง ดัดแปลง ใช้ หรือเปลี่ยนการใช้อาคารบางชนิดหรือบางประเภทในสวนเบญจกิติและพื้นที่โดยรอบ ซึ่งออกเมื่อปี พ.ศ. 2547 โดยมีใจความสำคัญคือ ห้ามสร้างอาคารสูงเกินกำหนดในพื้นที่โดยรอบสวนเบญจกิติ ซึ่งพื้นที่ประมูลโครงการนี้อยู่ในพื้นที่บริเวณที่ 4 จึงถูกจำกัดความสูงไว้ที่ 45 เมตรด้วย ทำให้เอกชนที่เข้าประมูลไม่สามารถพัฒนาโครงการได้เต็มที่ ทั้ง ๆ ที่ต้องใช้เงินลงทุนสูง เนื่องจากเป็นที่ดินราคาแพงย่านใจกลางเมือง อย่างไรก็ตาม กรุงเทพมหานครได้เล็งเห็นข้อจำกัดดังกล่าว จึงแก้ไขข้อบัญญัติในปี พ.ศ. 2557 โดยปลดล็อกความสูงในพื้นที่โดยรอบส่วนใหญ่ ยกเว้นพื้นที่ที่ตั้งของสวนเบญจกิติ ศูนย์การประชุมแห่งชาติสิริกิติ์ และโรงงานยาสูบเดิม ที่ยังคงจำกัดความสูงไว้ไม่เกิน 23 เมตรเช่นเดิมเพื่อรองรับการพัฒนาสวนป่าเบญจกิติ ทำให้พื้นที่ประมูลโครงการนี้ไม่ถูกจำกัดความสูงอีก โดยสภากรุงเทพมหานครอนุมัติร่างแก้ไขข้อบัญญัติเมื่อวันที่ 20 สิงหาคม หม่อมราชวงศ์สุขุมพันธุ์ บริพัตร ผู้ว่าราชการกรุงเทพมหานครในขณะนั้น จึงตราข้อบัญญัติขึ้นเมื่อวันที่ 11 กันยายน ประกาศใช้ในราชกิจจานุเบกษาเมื่อวันที่ 24 กันยายน และมีผลบังคับใช้เมื่อวันที่ 25 กันยายน
ผู้ที่ถือเป็นตัวเต็งของการประมูลครั้งที่สอง คือกลุ่มเซ็นทรัลพัฒนา เนื่องจากเป็นผู้ชนะการประมูลในครั้งที่ผ่านมา แต่ในที่สุด ผู้ชนะการประมูล ได้แก่ บริษัทในเครือกลุ่มทีซีซี ของเจริญ สิริวัฒนภักดี ประกอบด้วย บริษัท ยูนิเวนเจอร์ จำกัด (มหาชน) และบริษัท ทีซีซี แอสเซ็ทส์ (ประเทศไทย) จำกัด โดยจำกัดระยะเวลาเช่าไว้ที่ 30 ปี พร้อมตัวเลือกขยายสัญญาอีก 30 ปี โดยมีพิธีลงนามสัญญาเช่าที่ดินผืนดังกล่าวเมื่อวันที่ 21 สิงหาคม พ.ศ. 2557 หรือ 1 วันหลังจากสภากรุงเทพมหานครอนุมัติร่างแก้ไขข้อบัญญัติปลดล็อกความสูงในพื้นที่โดยรอบสวนเบญจกิติข้างต้น
ในเบื้องต้น ยูนิเวนเจอร์ระบุว่าจะพัฒนาโครงการตามที่ตนถนัดคืออาคารสำนักงาน ส่วนพื้นที่ส่วนอื่น ๆ ยูนิเวนเจอร์จะเชิญชวนบริษัทภายนอกหลาย ๆ แห่งมาร่วมพัฒนาตามความถนัดของแต่ละบริษัท ซึ่งหนึ่งในนั้นรวมถึงเซ็นทรัลพัฒนาที่เป็นผู้ชนะการประมูลรอบก่อนหน้า ที่ได้รับคำเชิญให้เข้าร่วมพัฒนาพื้นที่ค้าปลีกอีกด้วย แต่เซ็นทรัลพัฒนาไม่ได้ตอบรับคำเชิญดังกล่าว และหันไปร่วมมือกับเครือดุสิตธานี เพื่อพัฒนาโครงการดุสิต เซ็นทรัล พาร์ค บริเวณแยกศาลาแดง บนพื้นที่เดิมของโรงแรมดุสิตธานีที่อยู่ใกล้เคียงแทน
ประวัติ > ลุมพินีสแควร์

ในช่วงปี พ.ศ. 2558–2559 ระหว่างการออกแบบโครงการพัฒนาพื้นที่เชิงพาณิชยกรรมแบบผสมข้างต้น กลุ่มทีซีซีได้นำพื้นที่พัฒนาโครงการมาใช้เป็นลานกิจกรรมขนาดใหญ่ชั่วคราว ในชื่อ ลุมพินีสแควร์ (อังกฤษ: Lumpini Square) โดยมีการจัดกิจกรรมต่าง ๆ ซึ่งส่วนใหญ่จัดโดยบริษัทในกลุ่มไทยเบฟเวอเรจ เช่น มหกรรมจับใจ กระตุ้นจับจ่าย, ช้างคาร์นิวัล: นีออน เดอะไนท์, ช้าง มิวสิค คอนเนคชั่น ร็อคเฟรช เป็นต้น และยังมีกิจกรรมกึ่งถาวรในลุมพินีสแควร์อีก 2 งาน ดังนี้
นีออน เฟสต์ บีเคเค : กินดื่มเที่ยว ที่เดียวครบ — เทศกาลกึ่งถาวรในรูปแบบตลาดกลางคืน จัดระหว่างวันที่ 11 กุมภาพันธ์ – 31 กรกฎาคม พ.ศ. 2559 เวลา 17:00–24:00 น.
ช้าง คาร์นิวัล พรีเซ้นท์ส โกลบอล คาร์นิวัล 2016 — สวนสนุกเคลื่อนที่ขนาดใหญ่ จัดโดยบริษัท บีอีซี-เทโร เอ็นเตอร์เทนเม้นท์ จำกัด (มหาชน) ในขณะนั้น ร่วมกับบริษัท เฟรชจ เอ็นเตอร์เทนเมนท์ (ประเทศไทย) จำกัด) โดยเครื่องเล่นมีทั้งหมดมากกว่า 20 ชิ้น นำเข้าจากทวีปยุโรปทั้งหมด รวมถึงเฟรชจ ยูโร สตาร์ ที่นำเข้ามาในประเทศไทยเป็นครั้งแรก เปิดให้บริการระหว่างวันที่ 5 เมษายน – 2 ตุลาคม พ.ศ. 2559 เวลา 16:00–23:00 น.
นอกจากนี้ พื้นที่ดังกล่าวยังมีแผนจัดงานแคท เอ็กซ์โป โดย แคท เรดิโอ ในวันที่ 5–6 พฤศจิกายน พ.ศ. 2559 แต่ต่อมาหลังการสวรรคตของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ผู้จัดได้เลื่อนไปจัดงานในวันที่ 4–5 กุมภาพันธ์ พ.ศ. 2560 และย้ายสถานที่จัดเป็นสวนสนุกวันเดอร์เวิลด์ รามอินทราแทน
ประวัติ > การเปิดตัวโครงการ ออกแบบ และก่อสร้าง

กลุ่มทีซีซีจัดงานแถลงข่าวเปิดตัวโครงการวัน แบงค็อก ต่อสาธารณชนครั้งแรกเมื่อวันที่ 3 เมษายน พ.ศ. 2560 ณ โรงแรมดิ โอกุระ เพรสทีจ โดยมีเจริญ สิริวัฒนภักดี และคุณหญิงวรรณา สิริวัฒนภักดี ร่วมแถลงข่าว ทั้งนี้ มีการเปลี่ยนแปลงผู้พัฒนาโครงการร่วมของทีซีซี แอสเซ็ทส์ (ประเทศไทย) จาก บมจ.ยูนิเวนเจอร์ เป็นบริษัท เฟรเซอร์ส พร็อพเพอร์ตี้ โฮลดิ้งส์ (ประเทศไทย) จำกัด ซึ่งเป็นบริษัทย่อยทางตรงของเฟรเซอร์ส พร็อพเพอร์ตี้ ลิมิเต็ด จากประเทศสิงคโปร์ ส่วนยูนิเวนเจอร์จะหันไปบริหารโครงการแทน
โครงการได้รับการออกแบบแผนแม่บทโดย สกิดมอร์, โอวิงส์ และเมอร์ริล ผู้ออกแบบตึกบุรจญ์เคาะลีฟะฮ์ซึ่งเป็นตึกที่สูงที่สุดในโลก ร่วมกับผู้ออกแบบในประเทศไทยคือ บริษัท สถาปนิก 49 จำกัด และบริษัท แปลน แอสโซซิเอทส์ จำกัด โดยมีรูปแบบเป็นการสร้างเมืองจากชีวิตประจำวันของมนุษย์ และผสมผสานกับความยั่งยืนของสิ่งแวดล้อม เป็นการต่อยอดจากโครงการ วัน เซ็นทรัล พาร์ค ในซิดนีย์ ประเทศออสเตรเลีย ที่เฟรเซอร์ส พร็อพเพอร์ตี้ พัฒนาร่วมกับเซกิซุย เฮาส์ ของประเทศญี่ปุ่น ซึ่งเฟรเซอร์สพัฒนาโครงการดังกล่าวด้วยรูปแบบการสร้างเมืองเช่นกัน และใช้เงินลงทุนจำนวน 120,000 ล้านบาท ทำให้เคยเป็นโครงการอสังหาริมทรัพย์ที่ใช้จำนวนเงินลงทุนสูงที่สุดในวงการอสังหาริมทรัพย์ไทย ณ วันที่เปิดตัวโครงการ (แทนที่ไอคอนสยาม) ก่อนสถิติจะถูกทำลายลงโดยโครงการเดอะ ฟอเรสเทียส์ (ที่จะเปิดให้บริการทั้งโครงการในเดือนกรกฎาคม พ.ศ. 2568)
จากนั้นโครงการ วัน แบงค็อก ได้ยื่นรายงานเพื่อรับการประเมินผลกระทบสิ่งแวดล้อม (EIA) และผ่านการประเมินเมื่อวันที่ 6 มีนาคม พ.ศ. 2561 จึงมีพิธียกเสาเอกเริ่มต้นการก่อสร้างโครงการในอีกสองวันถัดมาคือเมื่อวันที่ 8 มีนาคม พ.ศ. 2561 เวลา 05:19 น. โดยมีเจริญและคุณหญิงวรรณาเข้าร่วมเช่นเดียวกัน
ทั้งนี้ สัดส่วนการถือหุ้นในบริษัททั้งหมดที่บริหารโครงการ วัน แบงค็อก มีดังนี้
บริษัท วัน แบงค็อก โฮลดิ้งส์ จำกัด ถือหุ้นโดย ทีซีซี แอสเซ็ทส์ (ประเทศไทย) และ เฟรเซอร์ส พร็อพเพอร์ตี้ โฮลดิ้งส์ (ประเทศไทย) ในสัดส่วน 80.1% : 19.9%
บริษัท วัน แบงค็อก เวนเจอร์ จำกัด ถือหุ้นโดย วัน แบงค็อก โฮลดิ้งส์ และ เฟรเซอร์ส พร็อพเพอร์ตี้ โฮลดิ้งส์ (ประเทศไทย) ในสัดส่วน 80.1% : 19.9%
บริษัท วัน แบงค็อก จำกัด (ชื่อเดิม: บริษัท เกษมทรัพย์วัฒน จำกัด) ถือหุ้นโดย ทีซีซี แอสเซ็ทส์ (ประเทศไทย), วัน แบงค็อก เวนเจอร์ และ เฟรเซอร์ส พร็อพเพอร์ตี้ โฮลดิ้งส์ (ประเทศไทย) ในสัดส่วน 51% : 45.5% : 3.5%
ประวัติ > การเปิดตัวโครงการ ออกแบบ และก่อสร้าง > อุบัติเหตุ

เมื่อวันที่ 15 กุมภาพันธ์ พ.ศ. 2565 เวลา 14:00 น. เกิดเหตุโครงสร้างค้ำยันรองรับแบบหล่อคอนกรีตพังถล่มขณะเทคอนกรีต ภายในสถานที่ก่อสร้างโครงการวัน แบงค็อก โดยส่วนที่เกิดเหตุนั้นมีบริษัท อิตาเลียนไทย ดีเวล๊อปเม้นต์ จำกัด (มหาชน) เป็นผู้ดำเนินการก่อสร้าง มีผู้เสียชีวิต 3 ราย และบาดเจ็บ จำนวน 4 ราย ผู้อำนวยการเขตปทุมวันจึงสั่งปิดสถานที่ก่อสร้างห้ามคนงานเข้า-ออก และระงับการก่อสร้างเป็นการชั่วคราว
การจัดสรรพื้นที่

วัน แบงค็อก ออกแบบโดยใช้แนวคิด "เมืองกลางใจ" (The Heart of Bangkok) ประกอบด้วย 5 โซนหลัก ได้แก่ รีเทล (ส่วนค้าปลีก, ศูนย์การประชุม), เวิร์คเพลส (สำนักงาน), ฮอสพิทาลิตี (โรงแรม), เรสซิเดนเซส (ที่อยู่อาศัย) และ อาร์ตแอนด์คัลท์เจอร์ (สวนสาธารณะ, ส่วนจัดแสดงศิลปะ) ประกอบด้วยพื้นที่สำคัญ ดังนี้
การจัดสรรพื้นที่ > วัน แบงค็อก รีเทล

อาคารพาเหรด
อาคารเดอะสตอรีส์
อาคารเดอะ ฟอรัม
วัน แบงค็อก รีเทล (อังกฤษ: One Bangkok Retail) เป็นส่วนบริการร้านค้าปลีกบริเวณฐานล่างของอาคารตั้งแต่ชั้น B1 จนถึงชั้นล่างสุดของแต่ละอาคาร พื้นที่รวมกว่า 321,000 ตารางเมตร (พื้นที่เช่ารวม 160,000 ตารางเมตร) พื้นที่ทั้งหมดออกแบบภายใต้แนวคิด "ประสบการณ์ช้อปปิ้งแบบไร้รอยต่อ" (Interconnected Retail Experiences) ที่ทุกอาคารจะมีแนวคิดในการออกแบบและจัดวางร้านค้าแบบของตัวเอง มีดีไซน์เฉพาะตัวแตกต่างกันไป และสามารถเชื่อมถึงกันได้ทั้งหมดด้วยส่วนเชื่อมประสาน (Jointing Point) และสะพานเชื่อมระหว่างอาคาร ก่อให้เกิดเส้นทาง "รีเทลลูป" และ "ฟู้ดลูป" ระยะทางกว่า 3 กิโลเมตร เมื่อทุกอาคารรวมอาคารค้าปลีก 4 ที่เป็นฐานของอาคารวัน แบงค็อก ทาวเวอร์ เปิดใช้งานทั้งหมด รวมถึงมีการติดตั้งจอแอลอีดีโดยแอลจี อีเลคทรอนิคส์ ในพื้นที่รวม 4,000 ตารางเมตร ด้วยมูลค่า 500,000,000 บาท ซึ่งเป็นมูลค่าการติดตั้งจอแอลอีดีที่สูงที่สุดในทวีปเอเชียอีกด้วย โดยวัน แบงค็อก รีเทล ประกอบด้วยพื้นที่ทั้งหมด 4 ส่วน ดังนี้
การจัดสรรพื้นที่ > วัน แบงค็อก รีเทล > พาเหรด

พาเหรด (อังกฤษ: Parade) หรืออาคาร R1 เป็นอาคารค้าปลีกหลักจำนวน 9 ชั้นฝั่งถนนพระรามที่ 4 ทางทิศใต้ของโครงการ โดยทำหน้าที่เป็นฐานอาคารของอาคารประสม วัน แบงค็อก ทาวเวอร์ ทู และอาคารสำนักงาน วัน แบงค็อก ทาวเวอร์ ทรี มีพื้นที่อาคารรวม 140,000 ตารางเมตร (พื้นที่เช่า 85,000 ตารางเมตร) ตัวอาคารออกแบบภายใต้แนวคิด "พื้นที่เปิดสำหรับทุกคน" (Open Playground for Everyone) ที่นำเสนอและรวบรวมแนวคิด "ช็อป-เล่น-ทำงาน-กิน" (Shop-Play-Work-Eat) เอาไว้ได้อย่างลงตัว มีจุดเด่นด้วยร้านค้าแบรนด์ดังทั้งในไทยและต่างประเทศ ร้านอาหาร คาเฟ่ และซูเปอร์มาร์เก็ตที่รวบรวมสินค้าจากทั่วทุกมุมโลกไว้ในที่เดียวกัน ประกอบด้วยร้านค้าหลักในกลุ่ม "เมด อิน วัน แบงค็อก" คือ วัน คอนเทนต์ สโตร์, ลิตเติล ไกอา, สารพัดไทย, มิตซูโคชิ เดปาจิกะ และศูนย์อาหารฟู้ดสตรีท รวมถึงผู้เช่าหลักรายอื่น ได้แก่ นิโตริ, มูจิ, เออร์เบิน รีวิโว, เปิ่นไหล และอาริ เอ็กซ์พีเรียนซ์ เซ็นเตอร์ ที่ทั้งห้าเป็นร้านค้าปลีกที่มีพื้นที่ขายใหญ่ที่สุดและเป็นสาขาเรือธงของแต่ละแบรนด์ รวมถึง คิง เพาเวอร์ ซิตี บูทีก แอท วัน แบงค็อก ร้านค้าปลอดอากรรูปแบบใหม่ของกลุ่มคิง เพาวเวอร์สาขาแรกในไทย, ศูนย์การแพทย์ครบวงจรโดยโรงพยาบาลเมดพาร์ค, สวนสนุกฮาร์เบอร์แลนด์, สวนน้ำฮาร์เบอร์ไอส์แลนด์ ซึ่งเป็นสวนน้ำในร่มขนาดใหญ่แห่งแรกในประเทศไทย, และโรงภาพยนตร์วัน อัลทราสกรีนส์ จำนวน 6 โรง นอกจากนี้อาคารแห่งนี้ยังเชื่อมต่อกับรถไฟฟ้ามหานคร สายเฉลิมรัชมงคล สถานีลุมพินี ที่ชั้น B1 โดยมีร้านค้ารองรับอีกจำนวนหนึ่ง รวมถึงบิ๊กซีมินิและร้านยาเพรียวอีกด้วย